b'\n_START_ARTICLE_\nAtilla Engin\n_START_PARAGRAPH_\nAtilla Engin (Atilla Tuncayengin, f.1946 Kayseri, Tyrkiet) er en dansk-tyrkisk fusionsjazz-musiker og komponist. Desuden musikl\xc3\xa6rer._NEWLINE_Atilla Engin begyndte sin musikalske karriere i Istanbul (Tyrkiet), hvor han optr\xc3\xa5dte og indspillede plader. I 1974 flyttede han til K\xc3\xb8benhavn. Her dannede han adskillige orkestre. Et af disse var Matao, som han i 1979 udgav sit f\xc3\xb8rste danske album med, "Turkish Delight". Matao spillede p\xc3\xa5 Roskilde Festival i 1979. En af de \xc3\xb8vrige grupper han dannede var i eget navn, Atilla Engin Group, som udgav fem albums._NEWLINE_Foruden indspilning og turn\xc3\xa9 med sine bands, underviste han ogs\xc3\xa5 p\xc3\xa5 Konservatoriet for Rytmisk Improvisationsmusik i fire \xc3\xa5r sammen med blandt andre Niels-Henning \xc3\x98rsted Pedersen og Debbie Cameron. I 1985 blev Atilla Engin tildelt titlen som "\xc3\x85rets komponist" p\xc3\xa5 Roskilde Festival._NEWLINE_Atilla Engin blev valgt til at v\xc3\xa6re Danmarks ambassad\xc3\xb8r i forbindelse med Det europ\xc3\xa6iske Musik\xc3\xa5r 1985. Han dannede et band med 12 elever fra Konservatoriet for Rytmisk Improvisationsmusik. Med st\xc3\xb8tte fra blandt andre Kulturministeriet, Undervisningsministeriet og Statens Kunstfond turnerede bandet i Tyrkiet, hvor det blandt andet spillede en f\xc3\xa6lles koncert sammen med Istanbul Radio Big Orchestra._NEWLINE_I 1986 etablerede Atilla Engin "The World To World Drums And Percussion Festival" i K\xc3\xb8benhavn. Desuden motiverede han 16 unge elever han underviste p\xc3\xa5 en rytmisk aftenskole til at danne gruppen "Tyrkis". De optr\xc3\xa5dte adskillige gange p\xc3\xa5 Jazzhus Montmartre i K\xc3\xb8benhavn og vandt i 1987 f\xc3\xb8rstepris ved Dortmunder Big Band Festival i Tyskland. Tyrkis ogs\xc3\xa5 udgav et album, "My Little Chinese Love"._NEWLINE_I 1989 forlod Atilla Engin Danmark og flyttede til USA, hvor han fortsatte med undervisning og etablering af nye bands, blandt andre New World Orchestra, som havde premiere i Carnegie Hall. Senere endnu en gruppe, Turquoise, som spillede i jazzklubber og udgav et album. I 1999 dannede Atilla Engin et 14 mands stort big band, The Istanbul Orchestra, som han dirigerede og komponere originalmusik til. Orkesteret havde mange engagementer og indspillede to v\xc3\xa6rker lige inden World Trade Center-angrebet i New York City den 11. september 2001. Disse to v\xc3\xa6rker blev senere udgivet p\xc3\xa5 et CD-projekt, "Ocean of Emotion" (2009). Efter terrorangrebet kunne orkesteret ikke overleve og Atilla forlod USA i 2005 og flyttede til Brasilien._NEWLINE_En af Atilla Engins kompositioner, v\xc3\xa6rket "Turkish Showbiz" fra 1985, blev i 2011 \xc3\xa5rsag til danmarks f\xc3\xb8rste retssag om brug af musik-sample, idet DJ-gruppen, Djuma Soundsystem, havde samplet temaet og udgivet det under titlen "Les Djinns".'